Կենսաբանական: Մշակաբույսերի հերթափոխ մշակությունը իր ազդեցությունն է ունենում գրեթե բոլոր տեսակի օրգանիզմների` մոլախոտերի, վնասատուների, հիվանդությունների, հողի միկրօրգանիզմների վրա: Ցանկացած օրգանիզմ նպաստավոր պայմաններում առավելագույն կերպով վերարտադրվում է: Բույսերի անհերթափոխ մշակությունը իր ազդեցությունն է ունենում նշված բոլոր օրգանիզմների կենսագործունեության վրա, մասնավորապես վնասակար օրգանիզմները` մոլախոտեր, վնասատուներ հիվանդություններ, տարեց տարի միևնույն պայմաններում էլ ավելի են տարածվում, բազմանում` մեծացնելով մշակաբույսերին հասցրած վնասը: Մինչդեռ հերթափոխ մշակության դեպքում փոխվում է և΄ մշակաբույսը, և΄ հողի մշակման համակարգը, որոնք հանդիսանում են այլ պայմաններ` հարմարված օրգանիզմների համար: Օրինակ, ձմեռող և աշնանային մոլախոտերը հարմարված են աշնանացան հատիկավոր մշակաբույսերին, որոնք թույլ են ճնշում մոլախոտերը: Մինչդեռ աշնանացան մշակաբույսերի ճնշումը գարնանային մոլախոտերի վրա ուժեղ է: Շարահերկային մշակաբույսերի միջշարային մշակությունների դեպքում մոլախոտերը և դրանց վեգետատիվ օրգանները ոչնչանում են, արդյունքում դաշտերը շարահերկերից հետո լինում են մաքուր: Ցանքաշրջանառությունը թույլ է տալիս անընդհատ փոփոխել այն բոլոր պայմանները, որոնք վնասակար օրգանիզմների համար հանդիսանում են նպաստավոր, իսկ մշակաբույսերի համար` ոչ նպաստավոր: